**Vabariigi Valitsuse 21. detsembri 2023 aasta korralduse nr 306 „2024. aasta riigieelarve täiendav liigendamine“ muutmise eelnõu seletuskiri**

Eelnõu kohaselt muudetakse Vabariigi Valitsuse 21. detsembri 2024. aasta korraldust nr 306 „2024. aasta riigieelarve täiendav liigendamine“ (edaspidi *liigenduse korraldus*).

Muudatused on seotud Kliimaministeeriumi poolt tehtud ettepanekuga oma valitsemisala puudutavate kinnisasja objektide liigenduse muutmiseks liigenduse korralduses tulenevalt riigieelarve seaduse (edaspidi RES) § 31 lõikest 1. Need muudatused puudutavad korralduse lisa 1. RES § 56 lõike 2 punkt 3 alusel lisas 2 kajastatavad muudatused on seotud Kultuuriministeeriumi, Kliimaministeeriumi ja Justiitsministeeriumi valitsemisalade ümberkorraldatavate teenuste liikumisega Riigi Tugiteenuste Keskuse alla.

Lisas 2 on kulud ja kulude suurendamine negatiivse märgiga ning kulude vähendamine positiivse märgiga.

Seoses muudatuste tegemisega kehtestatakse lisa uues sõnastuses.

# **Lisas 1** (alus riigieelarve seaduse § 31 lõige 1) tehakse järgmised muudatused:

## 1. Muudatused riigieelarve investeeringute liigenduses kinnisasjadesse objektide kaupa

### Kliimaministeeriumi (KLIM) valitsemisala muudatus

Kinnisasja IN05C001 – Riigilaevastiku hooned ja rajatised vahendite mahtu suurendatakse 166 667 euro võrra, selleks vähendatakse kinnisasja IN05A054 – Rohuküla tootmisbaasi uuendamise vahendite mahtu.

Põhjendus: Riigilaevastiku loomise järgselt (01.07.2023) viiakse asutusele üle tulnud hoonete ja rajatiste haldamine ühe objektikoodi alla. Rohuküla tootmisbaas on samuti üks Riigilaevastiku poolt hallatavatest objektidest. Vastavalt kriitilisuse hinnangule teostatakse vahenditest remondi- või uuendustöid erinevates Riigilaevastiku poolt hallatavates hoonetes olulisuse järjekorras. 2024. aastal teostatakse kriitilisematest töödest näiteks Pärnu linnas asuva Riigilaevastiku hoone ümberehitustööd laevapereliikmete ümberasustamiseks rendipinnalt Riigilaevastiku omandis olevale pinnale, Sõrve tuletorni laternasüsteemi moderniseerimine ja veesõidukite talvehoidude (PVC hallide) rajamine Tallinnasse ja Kallastele.

**Lisas 2** (alus riigieelarve seaduse § 56 lõige 2 punkt 3) tehakse järgmised muudatused:

## 2. Muudatused riigieelarves määratud vahendite liigenduses ministeeriumi valitsemisala riigiasutuste ümberkorraldamise (sh tegevuste ümberkorraldamise) või lõpetamisega seoses.

### 2.1 Rahandusministeeriumi valitsemisala muudatus

**Rahandusministeeriumi valitsemisala** eelarvesse suunatakse **Kultuuriministeeriumi valitsemisalast 5 700 eurot** ja **Kliimaministeeriumi valitsemisalast 11 800 eurot** seoses riigihangete korraldamise teenuse ning **Justiitsministeeriumi valitsemisalast 27 731 eurot** dokumendihaldus- ja arhiiviteenuse liikumisega.

Põhjendus: Kliimaministeeriumi valitsemisala asutus Keskkonnaagentuur ja Rahandusministeeriumi valitsemisala asutus Riigi Tugiteenuste Keskus (RTK) sõlmisid kokkuleppe, et alates 01.01.2024.a hakkab struktuurifondidest rahastatavate projektide ja teiste projektide riigihangete korraldamise ja riigihangete tugiteenust osutama RTK.

Alates 01.01.2024.a pakub RTK Kultuuriministeeriumi valitsemisala asutusele (Muinsuskaitseamet) riigihangete korraldamise teenust.

Alates 01.05.2024.a pakub RTK dokumendihalduse ja arhiiviteenust Justiitsministeeriumi valitsemisala asutustele (Konkurentsiamet, Andmekaitseinspektsioon ja Patendiamet).

Vabariigi Valitsuse korralduse eelnõu ja seletuskirja valmistas ette Rahandusministeeriumi riigieelarve osakonna finantstalituse analüütik Kairit Eha, 5885 1375, kairit.eha@fin.ee.